Merkelin tavannut Sipilä: Suomi ja Saksa etenevät kyberpuolustuksessa

Pääministeri Juha Sipilä (kesk.) ja liittokansleri Angela Merkel tapasivat Berliinissä. LEHTIKUVA/AFP

STT

Saksa ja Suomi ovat löytämässä toisensa kyberpuolustuksessa. Liittokansleri Angela Merkelin Berliinissä tavannut pääministeri Juha Sipilä (kesk.) kertoo, että kyberpuolustus on todennäköisesti yksi alueista, joissa Suomi ja Saksa tulevat tekemään yhteistyötä.

Kyberpuolustuksella tarkoitetaan tietojärjestelmiin kohdistettujen iskujen torjuntaa.

EU-maiden odotetaan päättävän torstaina huippukokouksessa pysyvän rakenteellisen puolustusyhteistyön etenemisestä. Rakenteilla on sateenvarjo, jonka alla maat voivat tehdä yhteistyötä haluamissaan asioissa.

Kevään aikana Suomi ja muut maat ovat alustavasti listanneet puolustushankkeita, joissa ne ehkä haluaisivat olla mukana. Puolustusvoimien kokoamalta listalta löytyy muun muassa neljä kokonaisuutta: meriyhteyksien turvaaminen, satelliitteihin liittyvä avaruusyhteistyö, kyberpuolustuksen edistäminen ja yhteensopivien käyttöjärjestelmien valmistelu tiedustelutietojen ja tilannekuvan vaihtamista varten.

– Tuosta listasta Merkel poimi erityisesti tuon kyberyhteistyön, joka varmasti on yksi alueista, joissa päästään ensimmäisenä alkuun, Sipilä kertoi Berliinissä tapaamisen jälkeen.

Suomi ja Saksa ovat hänen mukaansa molemmat sitä mieltä, että Euroopan puolustusyhteistyössä pitää päästä konkretiaan jo tänä vuonna.

"Keskustelu euroalueen budjetista liian aikaista"

Sipilä ja Merkel keskustelivat myös euron tulevaisuudesta. Ranskan uusi presidentti Emmanuel Macron on esittänyt euroalueen kunnianhimoista tiivistämistä, joka voisi tarkoittaa esimerkiksi yhteistä valtiovarainministeriä ja budjettia.

Neljännelle kaudelle pyrkivä Merkel kertoi tiistaina talousseminaarissa olevansa valmis harkitsemaan Macronin ehdotuksia.

Suomen hallitus suhtautuu rahaliiton tiivistämiseen varauksella, koska se ei ole valmis lisäämään yhteisvastuuta. Myöskään perussopimusten avaaminen ei hallitukselle käy.

Samalla Sipilä kuitenkin kehottaa erottamaan pitkän aikavälin toimet kiireisemmistä korjauksista.

– Meidän pitää saada pankit kuntoon, ja jokaisen maan pitää toteuttaa reforminsa huolellisesti, Sipilä sanoi.

Euroalueen yhteisestä valtiovarainministeristä tai budjetista ei hänen mielestään voida keskustella ennen kuin nämä on toteutettu. Toisaalta hän toivoi, ettei keskustelussa liian voimakkaasti torjuttaisi uusia ehdotuksia.

– Yhdessä totesimme, että Ranskan presidentin voimakas Eurooppa-myönteisyys antaa mahdollisuuden kehittää EU:ta eteenpäin, Sipilä kertoi.

Merkel ja Sipilä antoivat lyhyet puheenvuorot yhdessä, mutta he eivät tilaisuudessa vastanneet kysymyksiin. Merkel kehui puheenvuorossaan Suomen ja Saksan tekevän hyvää yhteistyötä EU:ssa ja muistutti istuvansa Sipilän vieressä myös huippukokouksissa.